I en tid, hvor skarpe EU-skeptiske vinde blæser over Europa, og det borgerlige Danmark i stigende grad har vendt ryggen til det europæiske projekt, vil regeringspartiet Venstre nu forsøge at gå mod strømmen med en ny bevægelse, som skal øge danskernes tro på EU.

Partiet vil i efteråret samle EU-positive partier, erhvervslivet og interesseorganisationer til en række drøftelser, som skal munde ud i et nyt pro-europæisk projekt.

»Vi vil tage initiativ til, at det pro-europæiske Danmark mødes for at lægge en strategi for at gøre fortællingen om EU moderne og relevant for mennesker i det 21. århundrede«, siger Venstres medlem af Europaparlamentet, Morten Løkkegaard.